钦定古今图书集成/理学汇编/经籍典/第084卷 > 王申子周易辑说 > 《问爻辞》
## 钦定古今图书集成/理学汇编/经籍典/第084卷 > 王申子周易辑说 > 《问爻辞》

或问曰：“圣人系《爻辞》之义例如何？”曰：“此周公取名卦
之义与成卦之主，即其刚柔远近之殊，以乘六虚，以
求其时，用之宜与不宜，当与不当，而系之以吉凶悔
吝之辞以示人。初爻之辞犹拟之而后定，自二爻至
上爻，则成其初辞所拟而已，未尝如诸说一爻各一
义也。”